MT
C 252/64
Il-Ġurnal Uffiċjali tal-Unjoni Ewropea
17.7.2023
— Is-sitt motiv ibbażat fuq ksur tal-prinċipju ta’ ugwaljanza bejn il-kandidati u nuqqas ta’ oġġettività fl-evalwazzjonijiet, minħabba n-nuqqas ta’ stabbilità tal-kummissjoni eżaminatriċi, minħabba l-bidliet frekwenti fil-kompożizzjoni tal-kummissjoni eżaminatriċi u minħabba n-nuqqas ta’ “shadowing” min-naħa tal-president tagħha.
Rikors ippreżentat fis-17 ta’ Mejju 2023 – WR vs Il-Kummissjoni (Kawża T-268/23) (2023/C 252/76) Lingwa tal-kawża: it-Taljan Partijiet Rikorrent: WR (rappreżentant: M. Velardo, avukata) Konvenut: Il-Kummissjoni Ewropea
Talbiet Ir-rikorrent jitlob li l-Qorti Ġenerali jogħġobha: — tannulla d-deċiżjoni tal-5 ta’ Mejju 2022 li permezz tagħha r-rikorrent ma ġiex inkluż fil-lista ta’ riżerva tal-kompetizzjonijiet EPSO/AD/380/19-AD7 u EPSO/AD/380/19-AD9; — tannulla d-deċiżjoni tal-15 ta’ Lulju 2022 li permezz tagħha ġiet miċħuda t-talba għal eżami mill-ġdid tan-nuqqas ta’ inklużjoni fil-lista ta’ riżerva tal-kompetizzjonijiet EPSO/AD/380/19-AD7 u EPSO/AD/380/19-AD9; — tannulla d-deċiżjoni tal-Awtorità tal-Ħatra tat-12 ta’ Frar 2023, adottata b’mod fittizju wara s-silenzju miżmum mill-Uffiċċju Ewropew għas-Selezzjoni tal-Persunal (EPSO) għal iktar minn erba’ xhur, li permezz tagħha ġie miċħud l-appell ippreżentat fit-12 ta’ Ottubru 2022 skont l-Artikolu 90(2) tar-Regolamenti tal-Persunal tal-Unjoni Ewropea (iktar ’il quddiem ir-“Regolamenti tal-Persunal”); — tikkundanna lill-Kummissjoni għall-ispejjeż.
Motivi u argumenti prinċipali Insostenn tar-rikors tiegħu, ir-rikorrent jinvoka seba’ motivi. — L-ewwel motiv ibbażat fuq ksur tal-liġijiet li jirregolaw is-sistema lingwistika fl-istituzzjonijiet Ewropej.
It-tmexxija tal-eżami bil-miktub u orali f’lingwa differenti (Ingliż u Franċiż) mil-lingwa materna tiegħu pprekludiet evalwazzjoni korretta tal-kompetenzi tiegħu, peress li r-riżultat tat-testijiet tiegħu kien ikkundizzjonat ukoll mil-livell ta’ għarfien lingwistiku tiegħu.
B’hekk inkiser l-Artikolu 27 tar-Regolamenti tal-Persunal. — It-tieni motiv ibbażat fuq ksur tal-prinċipju tal-ugwaljanza fit-trattament bejn il-kandidati, l-assenza ta’ evalwazzjoni oġġettiva tal-kandidati (ġurisprudenza Glantenay) u ksur tal-Artikolu 5(1) u (3) tal-Anness III tar-Regolamenti tal-Persunal.
Ir-repetizzjoni tat-testijiet bil-miktub seħħet fin-nuqqas ta’ kriterji oġġettivi.
Il-paragun bejn il-kandidati matul it-tmexxija tat-testijiet fiċ-ċentru tal-evalwazzjoni nbidel għaliex il-kummissjoni ġudikanti ma kinitx ivverifikat minn qabel il-veraċità tad-dikjarazzjonijiet li kienu jinsabu fit-Talent Screener. — It-tielet motiv ibbażat fuq ksur tal-obbligu ta’ motivazzjoni u tal-prinċipju konness ta’ ugwaljanza tal-partijiet fil-kawża (Artikolu 47 tal-Karta tad-Drittijiet Fundamentali tal-Unjoni Ewropea), għaliex ir-rikorrent ma kienx f’pożizzjoni li jkun jaf il-motivazzjoni kompleta għall-esklużjoni tiegħu mill-kompetizzjoni, qabel ma ppreżenta l-appell.
Barra minn hekk dan wassal għall-ksur tal-prinċipju ta’ opportunitajiet indaqs fil-kawża. — Ir-raba’ motiv ibbażat fuq ksur tal-ħames u tas-sitt paragrafu tal-Artikolu 5 tal-Anness III tar-Regolamenti tal-Persunal, sa fejn il-kummissjoni eżaminatriċi ma inkludietx fil-lista ta’ riżerva almenu d-doppju tal-kandidati fir-rigward tal-postijiet miftuħa għall-kompetizzjoni.